SKRIFTLIG FORESPØRGSEL E-1256/00

af Armando Cossutta (GUE/NGL) til Kommissionen

(14. april 2000)

Om: Radioaktive bomber over Kosovo

I løbet af den elleve uger lange krig i Kosovo affyrede NATO-fly bomber indeholdende forarmet uran, i en mængde svarende til flere hundrede kilo radioaktivt materiale.

Bomberne, der er beregnet til brug mod kampvogne, er forholdsvis billige, fordi forarmet uran er et affaldsstof fra andre produktioner. De afgiver et meget fint uranoxidpulver (diameteren af hver partikel er 400 gange mindre end et sandkorns), der spredes af vinden i snesevis af kilometers omfang, eller som bliver transporteret af overfladevandet. Denne type radioaktivitet er utrolig farlig i tilfælde af intern forgiftning ved indånding eller ved indtagelse. Uranpartiklerne er rent faktisk let opløselige i organismens væsker, og de sætter sig permanent fast på vitale organer såsom nyrerne og leveren og på knoglerne.

De mennesker, der befinder sig i det forurenede område, pådrager sig altså alvorlige fysiske skader, både på grund af strålingen og på grund af den direkte toksicitet.

Erfaringer fra Golfkrigen, hvor der blev anvendt lignende bomber og i hundredevis af amerikanske soldater blev ofre for deres skadelige virkninger, har vist, at kræft, leukæmi, aborter og medfødte misdannelser, leversygdomme og nervesygdomme er nogle af de direkte menneskelige konsekvenser.

Derudover er der de længerevarende miljømæssige konsekvenser.

1. Finder Kommissionen ikke, at det er nødvendigt at træffe foranstaltninger for at få fastslået omfanget af radioaktiv forurening i Kosovo?

2. Finder Kommissionen ikke, at den bør træffe foranstaltninger til en dekontaminering af området?

3. Finder Kommissionen ikke, at den bør iværksætte et særprogram der har til formål at screene de største risikogrupper såsom gravide kvinder og børn?

4. Mener Kommissionen ikke, at det er nødvendigt at fremme en international handlingsplan, der forbyder brugen af bomber indeholdende forarmet uran?

Svar afgivet på Kommissionens vegne af Christopher Patten

(14. juni 2000)

Kommissionen vil gerne henvise det ærede medlem til de svar, som den allerede har afgivet på mundtlig forespørgsel H-429/99 fra Alexandros Alavanos og H-431/99 fra Mihail Papayannakis i Europa-Parlamentets spørgetid i mødeperioden i september 1999(1) samt på skriftlig forespørgsel E-1481/99 fra Lucio Manisco(2).

Som svar på de to første spørgsmål fra det ærede medlem kan det oplyses, at der er foretaget to undersøgelser for bl.a. at undersøge, om der kunne konstateres radioaktiv forurening som følge af brug af bomber indeholdende forarmet uran i Kosovo. Den første undersøgelse, der blev finansieret af Kommissionen, var en foreløbig vurdering af Kosovo-konfliktens miljøvirkninger, der blev foretaget af Det Regionale Miljøcenter for Central- og Østeuropa. Denne rapport kan konsulteres på centrets netside: www.rec.org. Derefter foretog Balkans Task Force under De Forenede Nationers Miljøprogram (UNEP) en mere detaljeret undersøgelse, og rapporten herom kan konsulteres på dennes netside: www.grid.unep.ch. Det blev i begge rapporter konkluderet, at Kosovo-konflikten ikke var en miljøkatastrofe for regionen.

På dette grundlag blev det ikke anset for nødvendigt at træffe foranstaltninger som foreslået i de næste to spørgsmål fra det ærede medlem. Alligevel har Kommissionen via sit kontor for humanitær bistand (ECHO) og sin Task Force for Kosovo nu erstattet af Genopbygningsagenturet spillet en førende rolle i den mere generelle internationale indsats for at kortlægge andre fastlagte spørgsmål, navnlig med hensyn til behandling af vand. Desuden støtter den i stabilitetspagtens regi et regionalt genopbygningsprogram for miljøet, og dette program vil bistå med genopretning af miljøet overalt på Balkan.

Kommissionen har ikke kunnet overveje det mere generelle spørgsmål om, hvorvidt bomber indeholdende forarmet uran bør forbydes, eftersom den ikke har nogen kompetence på våbenområdet.

(1) Europa-Parlamentets forhandlinger (september1999).

(2) EFT C 203 E af 18.7.2000, s. 2.